ངས་ཞིབ་འཇུག་བྱས་པའི་གྲུབ་དོན་ལྟར་ན་ཉུང་མཐའ་དུས་རབས་བརྒྱད་པའི་ནང་བོད་ཀྱི་སྐད་ཡིག་ཁྲོད་སློབ་གྲྭ་ཞེས་པའི་ཐ་སྙད་འདི་བྱུང་ཡོད་པ་གསལ་པོ་རྟོགས་ཐུབ།དཔེར་ན།ཞུས་ཆེན་གྱི་ལོ་ཙཱ་བ་བན་དེ་ཡེ་ཤེས་སྡེས་ཞུས་ཏེ་གཏན་ལ་ཕབ་པའི་བཀའ་འགྱུར་གྱི་ཆོས་ཚན།ཕྱོགས་བཅུའི་བྱང་ཆུབ་སེམས་དཔའ་རྒྱ་མཚོ་འདུས་པའི་དགའ་སྟོན་ཆེན་པོ་ལ་རྩེ་བ་ཞེས་བྱ་བའི་ལེའུ་ལས།ཁྱེའུ་དག་ཡོངས་སུ་སྨིན་པར་བྱ་བའི་ཕྱིར་ཡི་གེ་སློབ་པའི་གྲྭ་ཁང་ཐམས་ཅད་དུ་ཡང་འགྲོ་བར་བྱེད་དོ།།ཞེས་སོགས་དང་།དེ་བཞིན་བཀའ་འགྱུར་གྱི་ཆོས་ཚན་སངས་རྒྱས་ཀྱི་ཆོས་ཀྱི་མཛོད་ཀྱི་ཡི་གེ་ཞེས་པ་ལས་ཀྱང།སློབ་པའི་གྲྭ་ལྷན་ཅིག་ལ་བཟོད་པ་ཡང་གཅིག་ཅེས་སོགས་གསལ་པོར་འཁོད་ཡོད་པར་མ་ཟད།འདུལ་བ་ཕྲན་ཚེགས་ཀྱི་གཞི་སོགས་བཀའ་འགྱུར་གྱི་ཆོས་ཚན་གཞན་དག་མང་པོ་ཞིག་ཏུ་ཡང་སློབ་གྲྭའམ་སློབ་པའི་གྲྭ་ཞེས་པའི་ཐ་སྙད་འདི་ལན་ཡང་ཐོན་གྱི་འདུག